# MİNGƏÇEVİR, ŞİRVAN VƏ QUBA – XAÇMAZ RAYONLARINDA FƏALİYYƏT GÖSTƏRƏN VƏTƏNDAŞ CƏMİYYƏTİ TƏMSİLÇİLƏRİNİN XİDMƏT TƏKLİFLƏRİNİN QƏBULU ELANI

**1. XİDMƏT TƏKLİFLƏRİ ÜÇÜN MÜRACİƏT ELANININ KONTEKSTİ**

Avropa İttifaqının maliyyələşdirdiyi, BMT-nin İnkişaf Proqramının qismən maliyyələşdirdiyi və icra etdiyi “Genderə-həssas Dayanıqlı İnkişaf Məqsədlərinin Həyata Keçirilməsində Vətəndaş Cəmiyyətinin Rolunun Artırılması” layihəsi çərçivəsində DataHub MMC və Avrasiya Əməkdaşlıq Fondunun ekspertləri “Qadınların Səsinin Aşkarlanması” adlı fəaliyyət həyata keçirilir. Bu fəaliyyət çərçivəsində **Mingəçevir, Şirvan və Quba-Xaçmaz ərazisində** fəaliyyət göstərən vətəndaş cəmiyyəti təşkilatları təmsilçilərinin genderə-həssas Dayanıqlı İnkişaf Məqsədlərinin implementasiyasında rolunun və iştirakçılığının artırılması üçün kiçik təşəbbüslərinin dəstəklənməsi nəzərdə tutulub.

Bu məqsədlə aşağıda göstərilən istiqamətlər üzrə xidmət təkliflərinin qəbulunu **25 Oktyabr 2019-ci il** tarixinədək açıq elan edir.

**2. TƏLƏB OLUNAN XİDMƏT TƏKLİFLƏRİ ÜÇÜN MƏQSƏD VƏ İSTİQAMƏT**

Bu xidmət təklifləri üçün müraciət elanının ümumi məqsədi genderə həssas Dayanıqlı İnkişaf Məqsədlərinin hədəf və indikatorlarının implementasiyasında vətəndaş cəmiyyəti təşkilatlarının rolununun və iştirakçılığının artırılması, ictimaiyyətin genderə-həssas DİM-lər haqqında məlumatlılığının artırılması, yerli VCT-lər ilə aidiyyatı dövlət orqanları arasında əməkdaşlığın qurulmasıdır.

Xidmət təklifləri bu ümumi məqsəd əsasında müəyyənləşdirilmiş aşağıdakı mövzuları əhatə etməlidir:

* Genderə həssas Dayanıqlı İnkişaf məqsədlərinin hədəf və indikatorlarının icrası üçün müxtəlif səpkidə fəaliyyətlət, tədbirlər, ictimai vəkillik və media kampaniyaları
* Təhsil sahəsində və təhsil alanlar arasında gender bərabərliyi daxil olmaqla dayanıqlı inkişafın təşviqi; təhsil vasitəsilə dayanıqlı inkişafı təşviq etmək üçün tələb olunan bilik və vərdişlər yaradılması.
* Gender əsaslı zorakılıq və ayrı-seçkiliyin qarşısının alınması
* Qadınların səlahiyyətləndirilməsi və iştirakçılığının artırılması
* Qadınların sahibkarlıq fəaliyyətinin, qadın məşğulluğunun təbliği və tələb olunan bilik və vərdişlər artırılması.

Aşağıdakı meyarlardan birini və ya bir neçəsini məntiqli və effektiv şəkildə əhatə edən xidmət təklifləri seçim prosesi zamanı əlavə xal qazanacaq:

* İkili yanaşma təklif edən xidmət təkliflər. Yəni, xidmət təklifində həllinə çalışılan və hər hansı bir DİM ilə əlaqəli olan problemin həlli eyni zamanda digər bir DİM üzrə hədəf və indikatorlara nail olmağa da xidmət etməlidir.
* Yerli idarəetmə və səlahiyyətli dövlət orqanları ilə əməkdaşlığı nəzərdə tutan xidmət təkliflər
* Alternativ və/və ya innovativ maliyyələşmə imkanlarını təklif edən xidmət təkliflər

**3. XİDMƏT TƏKLİFLƏRİ İLƏ BAĞLI DİGƏR TƏLƏBLƏR**

**Fəaliyyətlərin Münasibliyi**

Münasib xidmət təklfiləri paketi yuxarıda göstərilən istiqamətlərdən biri və ya bir neçəsi üzrə, qeyd olunan yanaşmaları nəzərə alan, aydın şəkildə müəyyən edilmiş məqsədləri, dəqiq hədəf qrupları və ölçüləbilən nəticələri olan, birlikdə bütövlük təşkil edən, müstəqil fəaliyyətlər toplusundan ibarət olmalıdır.

Təqdim edilmiş xidmət təklifləri **Azərbaycanda** həyata keçirilməlidir.

Təqdim edilmiş xidmət təkliflərinin **maksimum 3 ay** ərzində həyata keçirilməsi nəzərdə tutulmalıdır. Xidmət təklifləri üzrə fəaliyyətlərin icrası **15 fevral 2020-ci il** tarixinədək yekunlaşdırılmalıdır.

**Ərizəçilərin Münasibliyi**

Aşağıda göstərilmiş münasiblik meyarlarına cavab verən, Mingəçevir, Şirvan və Quba-Xaçmaz ərazisində fəaliyyət göstərən və vergi ödəyicisi olan fiziki şəxslər müraciət çərçivəsində xidmət təklifləri paketi təqdim edə bilərlər:

• Ərizəçilər vergi ödəyicisi fiziki şəxs kimi qeydiyyatdan keçməlidirlər;

• Ərizəçilərin Dövlət Sosial Müdafiə Fonduna, Vergi Departamentinə və digər dövlət qurumlarına heç bir borcu olmamalıdır;

• Ərizəçilər hal-hazırda hər hansı mülki, inzibati, cinayət və vergi məsələləri ilə əlaqədar heç bir istintaqa, məhkəmə çəkişməsinə cəlb olunmamalı və barəsində məhkəmə hökmü olmamalıdır.

**Xərclərin Əsaslandırılması**

Xidmət təklifləri üçün xərclərin ümumi dəyəri **3500 AZN**-dən artıq olmamalıdır.

Ərizəçi xidmət təkliflərinin ümumi büdcəsinin **10% - i** dəyərində büdcəyə əlavə töhvə verməlidir (resurslar, avadanlıqlar və digər).

Bütün xərclər yalnız təqdim olunmuş xidmət təkliflərinin icrasına yönəlmiş birbaşa fəaliyyət xərclərindən, həmin fəaliyyətləri həyata keçməsi üçün ən vacib əlaqədar xərcləri əhatə etməli və real qiymətləri əks etdirən müvafiq sənədlərə əsaslanmalıdır.

Xərclərin qiymətləndirilməsi zamanı onların xidmət təklifləri paketində göstərilən fəaliyyətlər üçün vacibliyi və müvafiqliyi, həmçinin, xərclərin əsaslandırılmasında göstərilən qiymərlətlərin reallığı əks etdirməsi əsas meyarlar olacaqdır.

**4. ƏRİZƏLƏRIN TƏQDİM OLUNMASINA DAİR MƏLUMAT**

Ərizə əsas və əlavə sənədlərdən ibarətdir. Əsas ərizə sənədləri aşağıdakılardan ibarətdir:

• Xidmət təkliflərinin ətraflı təsviri;

• İcra planı

• Xərclərin əsaslandırılması.

Ərizəçilər bu xidmət təklifləri üçün müraciət elanına əlavə edilmiş müraciət formalarının formatına riayət etməli, müvafiq qaydada bəndləri doldurmalı və suallara cavab verməlidirlər. Qaydalara riayət edilməməsi müraciətin baxılmamasına səbəb ola bilər.

Əlavə ərizə sənədləri aşağıdakılardan ibarətdir:

• Vergi şəhadətnaməsinin surəti;

• Vergi Departamentinə və Sosial Müdafiə Fonduna verilmiş ən son hesabatlar və/və ya borcun olmadığına dair Vergi Departamentindən və Sosial Müdafiə Fondundan verilmiş rəsmi məktublar və ya elektron çıxarışlar;

• Hesab məlumatları ilə bağlı bank tərəfindən verilən arayış (əsli);

• Xidmət təklifləri paketində göstərilən fəaliyyətləri icra edən komandanın rəhbərinin, maliyyə üzrə məsul şəxsinin, mühasibin xidmət təklifləri paketində göstərilən fəaliyyətlərin icrasında cəlb olunacaq əsas mütəxəssislərin qısa tərcümeyi-halları/CV-ləri (xahiş edirik, aşağıdakı məlumatların öz əksini tapdığına əmin olasınız: əvvəl işlədikləri yerlər, işlədikləri tarixlər, tutduqları vəzifələr, vəzifə öhdəlikləri/səlahiyyətlər).

**Ərizələr azərbaycan dilində təqdim olunmalıdır.**

Natamam - əsas və əlavə sənədlərdən hər hansı biri çatışmayan ərizələrə baxılmayacaq.

Ərizələr info@epfound.az elektron ünvanına göndərilməlidir. ***25 oktyabr 2019-cu il tarixindən sonra göndərilən ərizələr etibarsız hesab olunacaq.*** Ərizəçilər müraciətlərinin vaxtında çatmasına öhdəlik daşıyırlar.

Xidmət təkliflərini göndərən zaman e-mailin mövzü hissəsində ***“Xidmət təklifləri üçün müraciət \_Ərizəçinin adı”*** qeyd olunmalıdır

Bu müraciət ilə bağlı bütün suallarınızı info@epfound.az elektron ünvanına göndərə bilərsiniz.